Author: vkoscova
Last saved by: jost
Company: MFSR

Predkladacia správa

V zmysle § 13 ods. 1 písm. e) zákona č. 523/2004 Z.z. o rozpočtových pravidlách verejnej správy medzi štátne finančné aktíva patria aj pohľadávky štátu z poskytnutých návratných finančných výpomocí, úverov a pôžičiek. V súlade s § 13 ods. 6 zákona č. 523/2004 Z.z. o rozpočtových pravidlách verejnej správy možno tieto štátne finančné aktíva znížiť len na základe rozhodnutia vlády SR. Správu týchto štátnych finančných aktív vykonáva Ministerstvo financií SR.

V súlade so zákonom č. 278/1993 Z.z. o správe majetku štátu v znení neskorších predpisov  upustí správca od vymáhania pohľadávky za podmienok stanovených v § 6a ods. 6, ak osobitný predpis neustanoví inak. Osobitným predpisom je zákon o rozpočtových pravidlách, ktorý pre upustenie od vymáhania pohľadávky nestanovuje špeciálny režim. V § 6a ods. 7 zákona č. 278/1993 Z.z. o správe majetku štátu je ustanovené, že pohľadávka štátu zaniká ak dlžník nesplní svoj záväzok v lehote troch rokov odo dňa vydania rozhodnutia o trvalom upustení od vymáhania pohľadávky štátu. Vláda SR má v pôsobnosti podľa § 13 ods. 6 zákona č. 523/2004 Z.z. o rozpočtových pravidlách verejnej správy rozhodnúť o ich znížení, resp. o takom použití vymedzených štátnych finančných aktív, ktorým dôjde k ich zníženiu, pričom len na základe takéhoto rozhodnutia vlády SR je správca  štátnych finančných aktív oprávnený s nimi naložiť.

Správca v zmysle § 6a ods. 6 zákona č. 278/1993 Z.z. o správe majetku štátu v znení neskorších predpisov môže trvale upustiť od vymáhania pohľadávky štátu od dlžníka len vtedy, ak:
a)	došlo k premlčaniu pohľadávok štátu a dlžníci vzniesli námietku premlčania;
b)	zo všetkých okolností je zrejmé, že ďalšie vymáhanie by bolo neúspešné alebo nehospodárne; 
c)	to odôvodňujú ekonomické pomery dlžníka.

O trvalom upustení od vymáhania pohľadávky štátu rozhoduje štatutárny orgán správcu. Rozhodnutie o trvalom upustení od vymáhania pohľadávky štátu musí obsahovať najmä právny dôvod vzniku pohľadávky štátu, výšku pohľadávky štátu a dôvody upustenia od vymáhania tejto pohľadávky štátu. Podmienkou platnosti rozhodnutia o trvalom upustení od vymáhania pohľadávky štátu vyššej ako 50 000 Sk je súhlas zriaďovateľa s rozhodnutím. Na vydanie rozhodnutia o trvalom upustení od vymáhania pohľadávky štátu sa nevzťahujú všeobecné predpisy o správnom konaní a toto rozhodnutie nie je preskúmateľné súdom. Dlžník sa o trvalom upustení od vymáhania pohľadávky štátu neupovedomuje.

Predmetom návrhu na zníženie stavu štátnych finančných aktív z dôvodu trvalého upustenia od vymáhania niektorých pohľadávok štátu sú:

-	pohľadávky Slovenskej republiky po lehote splatnosti z návratných finančných výpomocí, ktoré vznikli realizáciou štátnych záruk, pohľadávky štátu po lehote splatnosti z uzavretých zmlúv v súvislosti s realizáciou štátnych záruk a pohľadávky po lehote splatnosti, ktoré vznikli v súvislosti s vymáhaním pohľadávok z realizovaných štátnych záruk;
-	pohľadávky Slovenskej republiky v zahraničí po lehote splatnosti z poskytnutých vládnych úverov, z úverov poskytnutých bývalým Centrálnym devízovým zdrojom a pohľadávok prevzatých od Československej obchodnej banky, a.s., ktoré prešli do vlastníctva Slovenskej republiky podľa Ústavného zákona č. 541/1992 Zb. o delení majetku Českej a Slovenskej Federatívnej Republiky medzi Českú republiku a Slovenskú republiku a jeho prechode na Českú republiku a Slovenskú republiku a podľa Ústavného zákona č. 542/1992 Zb. o zániku Českej a Slovenskej Federatívnej Republiky; 
-	pohľadávky Slovenskej republiky po lehote splatnosti voči právnickým osobám, ktoré vznikli nedodržaním podmienok zmlúv o vysporiadaní pohľadávok Slovenskej republiky v zahraničí uzavretých medzi Ministerstvom financií SR ako zákonným správcom pohľadávok Slovenskej republiky v zahraničí a týmito právnickými osobami.

1.	Štátne záruky

Štát poskytoval štátne záruky na bankové úvery od roku 1990 v nadväznosti na platné predpisy v príslušnom časovom období. Správcom štátnych záruk podľa § 8 ods. 2 zákona    č. 386/2002 Z.z. o štátnom dlhu a štátnych zárukách v znení neskorších predpisov je Ministerstvo financií SR. Od vymáhania pohľadávky môže trvale upustiť správca, a to formou rozhodnutia o trvalom upustení od vymáhania pohľadávky štátu. V predkladanom materiáli navrhujeme trvalé upustenie od vymáhania nevymožiteľných pohľadávok štátu zo zrealizovaných  štátnych  záruk a  zníženie  štátnych finančných  aktív  v celkovej   sume     69 763 050,91 Sk u dvoch subjektov - Slovenská ovčiarska spoločnosť, a.s., CASSOVIA TECHNOPOLIS, spol. s r.o.

2.	Pohľadávky Slovenskej republiky voči zahraničiu

Z aktuálneho stavu riešenia pohľadávok Slovenskej republiky v zahraničí a z výsledkov mimoriadnej dokladovej inventúry vyplýva, že pohľadávky Slovenskej republiky v Cyperskej republike a pohľadávky voči právnickým osobám Agronova, spol. s r.o., CS Trading, spol.     s r.o., Patria a.s. v celkovej výške 52 744 964,01 Sk, ktoré vznikli v dôsledku nedodržania podmienok zmlúv o vysporiadaní pohľadávok Slovenskej republiky v zahraničí uzavretých medzi Ministerstvom financií SR ako zákonným správcom predmetných pohľadávok a týmito právnickými osobami spĺňajú aspoň jednu z podmienok stanovených v § 6a ods. 6 zákona     č. 278/1993 Z.z. o správe majetku štátu v znení neskorších predpisov, na základe ktorých môže správca od ich vymáhania trvalo upustiť.

Materiál bol predmetom rokovania Úverového a záručného výboru vlády Slovenskej republiky a Poradného orgánu ministra financií pre riešenie finančných otázok vyplývajúcich z medzivládnych úverových, clearingových, barterových a iných dohôd, ktorý nahrádza medzirezortné pripomienkové konanie. Na rokovanie vlády SR sa predkladá bez rozporov.